31998R2121
L 268/10
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2121/98 НА КОМИСИЯТА
от 2 октомври 1998 година
относно определянето на подробни правила за прилагането на Регламенти (ЕИО) № 684/92 и (ЕО) № 12/98 на Съвета по отношение на документите за превоз на пътници с автобус
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 684/92 на Съвета от 16 март 1992 г. относно общите правила за международен превоз на пътници с автобус (1), изменен с Регламент (ЕО) № 11/98 (2), и по-специално член 2, точка 3.4. и член 5, параграф 4, член 6, параграф 2, член 11, параграф 5 и член 13, параграф 3 от него,
като взе предвид Регламент (ЕО) № 12/98 на Съвета от 11 декември 1997 г. относно условията, при които превозвачи със седалище извън държавата-членка могат да извършват национален превоз по шосе на пътници в границите на държава-членка (3), и по-специално член 6, параграфи 2 и 3, и член 7, параграф 1 от него,
след като се консултира с Комитета, създаден по силата на член 10 на Регламент (ЕО) № 12/98,
(1)
като има предвид, че член 4, параграф 4 от Регламент (ЕИО) № 684/92 постановява, че за извършването на редовни превози и определени специализирани редовни превози се изисква разрешително;
(2)
като има предвид, че член 11, параграф 1 от същия регламент постановява, че случайните превози следва да се извършват при наличие на пътническа ведомост;
(3)
като има предвид, че член 13, параграф 1 от същия регламент предвижда, че извършването на превози за собствена сметка на превозвача следва да подлежи на сертифициране;
(4)
като има предвид, че следва да се въведат правила, които уреждат използването на пътническата ведомост, предвидена в член 11 от същия регламент и начините на уведомяване на заинтересованите държави-членки относно имената на превозвачите, извършващи подобна дейност, както и относно местата за транспортни връзки по време на път;
(5)
като има предвид, че Koмисията прие Регламент (ЕИО) № 1839/92 от 1 юли 1992 г., който определя подробните правила за прилагането на Регламент (ЕИО) № 684/92 на Съвета по отношение на документите за международен превоз на пътници с автобус (4), последно изменен с Акта за присъединяване на Австрия, Финландия и Швеция; като има предвид, че този регламент е изменен с Регламент (ЕИО) № 2944/93 (5), за да се стандартизират, с цел опростяване, контролните документи за совалков превоз с настаняване, както и за случайния превоз;
(6)
като има предвид, че Регламент (ЕО) № 11/98 премахна концепцията за совалков превоз и опрости определението за случаен превоз, като премахна концепцията за остатъчен случаен превоз;
(7)
като има предвид, че, с цел опростяване, е необходимо да се стандартизират пътните листове за международен случаен превоз и за случаен превоз под формата на каботаж, предвиден в Регламент (ЕО) № 12/98;
(8)
като има предвид, че пътническата ведомост, използвана като контролен документ в рамките на специализирания редовен превоз под формата на каботаж, трябва да се попълва под формата на месечен отчет;
(9)
като има предвид, че с цел постигане на прозрачност и опростяване, всички образци на документи, установени в Регламент (ЕИО) № 1839/92, следва да бъдат съобразени с новата регулаторна рамка, която се отнася до международен превоз на пътници с автобусен транспорт, и че гореспоменатият регламент следва да бъде заменен с настоящия регламент;
(10)
като има предвид, че държавите-членки се нуждаят от време, за да публикуват и разпространят новите документи;
(11)
като има предвид, че междувременно превозвачите трябва да могат да продължават да използват документите, предвидени в Регламент (ЕИО) № 1839/92 и Регламент (ЕИО) № 2454/92 на Съвета (6), надлежно изменени, когато е необходимо, за да се вземат предвид Регламенти (ЕИО) № 684/92 и (ЕО) № 12/98,
ПРИЕ НАСТОЯЩИЯ РЕГЛАМЕНТ:
ГЛАВА I
КОНТРОЛЕН ДОКУМЕНТ - ПЪТНИЧЕСКА ВЕДОМОСТ
Член 1
1. Контролният документ - пътническа ведомост за извършване на случаен превоз, предвиден в точка 3.1. от член 2 на Регламент (ЕИО) № 684/92, съответства на образеца в приложение I към настоящия регламент.
2. Контролният документ - пътническа ведомост за случайния превоз, предвиден в член 2, точка 3 от Регламент (ЕО) № 12/98 съответства на образеца в приложение I към настоящия регламент.
3. Пътническите ведомости са в книжки от по 25 формуляра в два екземпляра и могат да се откъсват. Всяка книжка има номер. Пътническите ведомости се номерират от 1 до 25. Най-горната страница на книжката съответства на образеца в приложение II към настоящия регламент. Държавите-членки вземат всички необходими мерки, за да адаптират тези изисквания към компютърната обработка на пътническите ведомости.
Член 2
1. Книжката, предвидена в член 1, параграф 3, се издава на името на превозвача; тя не може да бъде прехвърляна на друго лице.
2. Пътническата ведомост се попълва четливо, с незаличими букви, в два екземпляра от превозвача или от водача за всяко отделно пътуване преди потегляне. Пътническата ведомост важи за цялото пътуване.
3. Горният екземпляр от пътническата ведомост се съхранява в превозното средство по време на цялото пътуване, за което той се отнася. Копие от екземпляра се съхранява в седалището на компанията.
4. Превозвачът е отговорен за съхраняването на пътническата ведомост.
Член 3
В случай на международен случаен превоз, осигурен от група превозвачи, които оперират за сметка на един и същ възложител, когато има вероятност пътниците да се прехвърлят по време на път на друг превозвач от същата група, оригиналът на пътническата ведомост се държи в превозното средство, което извършва превоза. По едно копие на пътническата ведомост се съхранява в седалището на всеки един превозвач.
Член 4
1. Копия на пътническите ведомости, използвани като контролни документи за случайни превози под формата на каботаж, съгласно член 6 от Регламент (ЕО) № 12/98 се предават на компетентните органи или организации в държавата-членка по установяване, в съответствие с процедурите, постановени от съответния орган или организация.
2. В случай на специализирани редовни превози под формата на каботаж съгласно член 3 от Регламент (ЕО) № 12/98, пътническата ведомост, както е постановено в приложение I към настоящия регламент, се попълва от превозвача във вид на месечен отчет и се предава на компетентния орган или организация в държавата-членка в съответствие с процедурите, постановени от съответния орган или организация.
Член 5
Титулярът на пътническата ведомост има право да извършва местни екскурзии в рамките на международен случаен превоз в държава-членка, различна от държавата-членка, в която е установен превозвачът, съобразно процедурите, постановени в член 12 от Регламент (ЕИО) № 684/92. Местните екскурзии се вписват в пътническата ведомост преди потеглянето на превозното средство по маршрута на съответната екскурзия. Оригиналът на пътническата ведомост се съхранява в самото превозно средство по време на местната екскурзия.
Член 6
При поискване, контролните документи се представят на контролните органи.
ГЛАВА II
РАЗРЕШИТЕЛНИ
Член 7
1. Заявления за разрешителни за редовни превози, както и за специализирани редовни превози, за които се изисква разрешително, съответстват на образеца в приложение III.
2. Заявленията за разрешителни съдържат следната информация:
а)
разписание;
б)
таблица на тарифите;
в)
заверено, вярно с оригинала копие на лиценза на Общността за международния превоз на пътници с автобуси под наем или срещу заплащане, както е предвидено в член 3а от Регламент (ЕИО) № 684/92;
г)
информация относно вида и обема на транспортната услуга, която кандидатът планира да предлага, в случай че заявлението е за създаване на услуга, или за извършената услуга в случай, че заявлението е за подновяване на разрешително;
д)
карта в подходящ мащаб, на която са маркирани маршрутът и определените места за спиране, където пътниците се качват и слизат;
е)
график за шофиране, който да позволява проверка на съблюдаването на законодателството на Общността за времето на шофиране и почивка.
3. Заявителите предоставят всякаква допълнителна информация, която считат за релевантна или която се изисква от издаващия орган, в подкрепа на заявлението си.
Член 8
1. Разрешителните съответстват на образеца в приложение IV.
2. Всяко превозно средство, което извършва превоз, който е предмет на разрешително, носи и своето разрешително или копие от оригинала, заверено от издаващия орган.
ГЛАВА III
СЕРТИФИКАТИ
Член 9
1. Сертификатите за извършване на превози за собствена сметка на превозвача, определени в член 2, точка 4 от Регламент (ЕИО) № 684/92, съответстват на образеца в приложение V от настоящия регламент.
2. Предприятия, подали заявление за сертификат, представят на издаващия орган доказателства или уверение, че отговарят на условията, постановени в член 2, точка 4 от Регламент (ЕИО) № 684/92.
3. Всяко превозно средство, което извършва транспортна услуга, която подлежи на сертифициране, носи по време на пътуването и сертификата си или вярно с оригинала копие, заверено от издаващия орган, което се представя на контролните органи при поискване.
4. Сертификатите са валидни за максимален срок от пет години.
ГЛАВА IV
ПРЕДАВАНЕ НА СТАТИСТИЧЕСКИ ДАННИ
Член 10
Данните за каботажните превозни операции, упоменати в член 7 от Регламент (ЕО) № 12/98, се предават в табличен вид, съобразно образеца в приложение VI от настоящия регламент.
ГЛАВА V
ПРЕХОДНИ И ЗАКЛЮЧИТЕЛНИ РАЗПОРЕДБИ
Член 11
Регламент (ЕИО) № 1839/92 се отменя, считано от 31 декември 1999 г.
Член 12
Държавите-членки могат да разрешават използването на пътни листове, заявления за разрешителни, разрешителни и сертификати, изготвени в съответствие с Регламент (ЕИО) № 1839/92 и с Регламент (ЕИО) № 2454/92 най-късно до 31 декември 1999 г., в случай, че те са изменени четливо, неизличимо и подходящо, така че да съответстват на Регламенти (ЕИО) № 684/92, (ЕО) № 12/98 и на настоящия регламент.
Останалите държави-членки приемат тези документи на територията си до 31 декември 1999 година.
Член 13
Държавите-членки взимат необходимите мерки за прилагане на настоящия регламент и информират незабавно Комисията за това.
Член 14
Настоящият регламент влиза в сила на третия ден след публикуването му в Официален вестник на Европейските общности.
Настоящият регламент се прилага от 11 декември 1998 г., с изключение на член 1, параграф 2, членове 4 и 10, които се прилагат от 11 юни 1999 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 2 октомври 1998 година.